1 Junie: Help om God se elektrisiteit in die wêreld aan te skakel. - Jan van der Watt - www.bybelkennis.co.za
by Mitch Kalp · Published 01/06/2017 · Updated 31/05/2017
Hand 14:8-28 (fokus 14:8-13)
Die mense van Listre was absoluut verbaas toe Paulus ŉ lam man net daar voor hulle gesond gemaak het. Hulle het gedink dat hy is ŉ soort god is (14:10-11), want ŉ gewone mens kan mos nie sulke dinge doen nie.
En hulle is reg. Watter gewone mens kan sulke dinge doen, behalwe as ons God toelaat om deur ons te werk? God en Hy alleen kán sulke dinge doen. Maar die verrassende is dat Hy ons gebruik om dinge wat net Hy kan doen te laat gebeur. Ons is sy instrumente, die elektrisiteitskabels wat sy krag in die wêreld indra.
Ek wonder soms wat ŉ elektrisiteitskabel tussen die muurprop en die rekenaar sou sê as dit kon praat. Wat sou dit sê van die wonderlike dinge wat die rekenaar doen met die elektrisiteit wat die kabel bring. Om te dink die kabel laat die rekenaar werk. Die kabel het deel aan al die wonderlike dinge wat op die rekenaar gebeur. En dit is maar net ‘n kabel. Maar dan moet die kabel nie probeer om die rekenaar te wees nie. Dit moet net bly wat dit… die instrument wat die elektrisiteit rekenaar toe vat.
Ons kan God se wonders in die wêreld help “aanskakel” mits ons maar net sy kabels wil wees. Wees gereed sodat GOD deur jou kan werk.